মাই বনি লাইট হর্সম্যান

***মাই বনি লাইট হর্সম্যান: বিং অ্যান অ্যাকাউন্ট অফ দ্য ফার্দার অ্যাডভেঞ্চারস অফ জ্যাকি ফেবার, ইন লাভ অ্যান্ড ওয়ার*** এলএ মেয়ারের লেখা একটি ঐতিহাসিক উপন্যাস যা ২০০৮ সালে প্রকাশিত হয়। এটি ব্লাডি জ্যাক অ্যাডভেঞ্চার ধারাবাহিকের ষষ্ঠ বই যা ১৯ শতকের গোড়ার দিকের পটভূমিতে জ্যাকি ফেবার ওরফে ব্লাডি জ্যাক নামে এক কিশোরী মেয়েকে নিয়ে লেখা।

*মাই বনি লাইট হর্সম্যানের পূর্ববর্তী উপন্যাসগুলো হলো,* *[[ব্লাডি জ্যাক (উপন্যাস)|ব্লাডি জ্যাক]]* (২০০২), *কার্স অফ দ্য ব্লু ট্যাটু* (২০০৪), *[[আন্ডার দ্য জলি রজার]]* (২০০৫), *ইন দ্য বেলি অফ দ্য ব্লাডহাউন্ড* (২০০৬), এবং *মিসিসিপি জ্যাক* (২০০৭)। এর উত্তরসূরি উপন্যাসগুলো হচ্ছে, *র‍্যাপচার অফ দ্য ডিপ* (২০০৯), *দ্য ওয়েক অফ দ্য লরেলাই লি* (২০১০), *দ্য মার্ক অফ দ্য গোল্ডেন ড্রাগন* (২০১১), *ভিভা জ্যাকুয়েলিনা!* (২০১২), *বস্টন জ্যাকি* (২০১৩) এবং *ওয়াইল্ড রোভার নো মোর* (২০১৬)।

## কাহিনি
মূল কাহিনি শুরু হয় মার্কিন সীমান্তজুড়ে জ্যাকির দুঃসাহসিক অভিযানের পর তার প্রিয় বন্ধু অ্যামি ট্রেভেলিনের সাথে দেখা করে সমুদ্রে ফিরে আসার মধ্য দিয়ে। সে তার জাহাজ *ন্যান্সি বি. অ্যালসপ চালিয়ে বেড়ায় এবং* জেমির প্রাচ্য থেকে ফিরে এসে তাকে বিয়ে করার জন্য অপেক্ষা করতে থাকে।

কিছুদিন পরেই এইচএমএস *ডন্টলেস নামের একটি ব্রিটিশ যুদ্ধজাহাজ* জ্যাকি এবং তার নাবিকদের বন্দী করতে আসে; ব্লিফিল (জ্যাকির পুরনো শত্রু) এবং ব্রিটিশ সৈন্যদের সাথে তীব্র সংঘর্ষের পর জ্যাকি আত্মসমর্পণ করে, এবং বিনিময়ে ব্রিটিশদের তার নাবিকদের ছেড়ে দিতে অনুরোধ করে। ব্রিটিশ সেনাদের হতাশ করে, ক্যাপ্টেন হাডসন এবং অফিসাররা তার অনুরোধ স্বীকার করে তাকে নিয়ে চলে যায়। জাহাজে ওঠার পর জ্যাকির সন্দেহজনক আচরণ সত্ত্বেও খুব দ্রুতই সবাই উপলব্ধি করে যে সে নিছকই এক তরুণী, নিষ্পাপ মেয়ে যাকে রাজা জর্জ ভ্রান্তিবশত দুর্বৃত্ত হিসেবে চিহ্নিত করেছিলেন। যদিও ব্লিফিল অভিযোগ তোলে যে এইচএমএস *ডলফিনে জ্যাকি* "দু-কড়ির বেশ্যা" হিসেবে পরিচিত ছিল এবং সে জাহাজের প্রতিটি পুরুষের জন্য হুমকিস্বরূপ। শীঘ্রই জ্যাকির সঙ্গে তার দুই পরিচিত ব্যক্তি, ডেভিড "ডেভি" জোন্স এবং জোসেফ জ্যারেডের দেখা হয়; সে ডন্টলেসের ডাক্তার সেবাস্তিয়ান এবং ক্যাপ্টেন হাডসনের সাথেও বন্ধুত্ব করে।

ব্লিফিল ক্রমাগত জ্যাকিকে খোঁচাতে থাকে এবং তাকে উত্যক্ত করতে থাকে—একপর্যায়ে তা জাহাজীদের সহ্যের সীমা ছাড়িয়ে যায়। নাবিকরা, বিশেষ করে জ্যারেড, ব্লিফিল যদি আবার কখনও জ্যাকির উপর হম্বিতম্বি করে তবে তাকে দেখে নেবে বলে বেশ কয়েকবার হুমকি দেয়। জ্যাকি বাধ্য বন্দী হওয়ার কারণে জাহাজে নিজের স্বাধীনতা অর্জন করে। ডাক্তার সেবাস্তিয়ানের সাথে জ্যাকির ঘনিষ্ঠ সম্পর্ক গড়ে ওঠে এবং সে তার একটি বহুল প্রশংসিত প্রতিকৃতি এবং আরও বেশ কয়েকটি ছবি এঁকে দেয়। সেবাস্তিয়ান তাকে একটি বিরল মেক্সিকান গুবরে পোকা দেখান এবং তার অন্য সহকারীর সাথে পরিচয় করিয়ে দেন। ক্যাপ্টেন হাডসন যখন তার প্রতিভা সম্পর্কে শোনেন এবং সচক্ষে প্রত্যক্ষ করেন, তখন তিনি তাকে দিয়ে নিজের একটি প্রতিকৃতি আঁকিয়ে নেন। পরবর্তীতে হাডসন এবং সেবাস্তিয়ান একান্তে দেখা করে জ্যাকিকে রাজার "দুর্বৃত্ত" এবং "জলদস্যু" মনে করা সম্পর্কে তাদের অনুভূতি নিয়ে আলোচনা করেন।

তারা ব্রিটিশ জলসীমার দিকে যাত্রা করে, কিন্তু এর মধ্যে জাহাজের জ্যেষ্ঠ নাবিকরা খাদ্যে বিষক্রিয়ায় আক্রান্ত হয়ে পড়ে, তখন জ্যাকি হাডসনকে জাহাজ পরিচালনার ভার তাকে দিতে রাজি করায়। যখন হাডসন এবং *ডন্টলেসের* বাকি নাবিকরা, যারা মাছ খেয়েছিল, অসুস্থ, ঠিক তখনই ফরাসি এবং ডাচেরা ডন্টলেস জাহাজ আক্রমণ করে বসে। জ্যাকি বাধ্য হয়ে জাহাজের পতাকা নামিয়ে ফেলে (এটি আত্মসমর্পণের সংকেত), তবে তার আগে সে অসুস্থ অফিসারদের সম্মান রক্ষা করার জন্য স্ট্রেচারে করে তাদের নিজ নিজ দায়িত্বেস্থানে নিয়ে আসে।

জাহাজের সকলকে শেরবুগের ফরাসি কারাগারে নিয়ে যাওয়া হয়। জ্যাকির দুর্ঘটনা পরবর্তী মানসিক বৈকল্যজনিত চাপ কমানোর জন্য জ্যারেড জ্যাকির পাশে একই খাটে ঘুমাতে শুরু করে। হাডসন শীঘ্রই প্যারোলে মুক্তি পান এবং ব্লিফিল জ্যাকিকে (এখানে জ্যাকি নিজেকে পুরুষ মিডশিপম্যান "জ্যাক কেম্প" বলে পরিচয় দিচ্ছিল, যা "জ্যাক হেম্প" এর শব্দখেল) এখানেও অপমান করতে থাকলে একপর্যায়ে জ্যারেড তাকে আক্রমণ করে। *ডন্টলেস জাহাজের* বন্দীদের সাথে এইচএমএস *মার্কারির* বন্দী নাবিকরা যোগ দেয়; খবর পাওয়া যায়—জেমি গুরুতরভাবে আহত হয়েছে। ব্লিফিল এক প্রহরীর কাছে একটি চিরকুট চালান দেয়, আর তাতেই ফাঁস হয়ে যায় জ্যাকি আসলে কুখ্যাত জলদস্যু *লা বেল জ্যন ফিইয়্ সঁ মের্‌সি*, অর্থাৎ "নির্দয় সুন্দরী তরুণী"। জার্দিনো নামে এক আইনজীবী জ্যাকিকে গিলোটিনে নিয়ে যাওয়ার জন্য আসে। জ্যারেড আবার ব্লিফিলকে হত্যা করার চেষ্টা করে, কিন্তু রক্ষীরা তাকে মারধর করে থামিয়ে দেয়। জ্যাকিকে মৃত্যুদণ্ড কার্যকর করার জন্য পাঠানো হয়, কিন্তু যে স্থলে তার মৃত্যুদণ্ড হওয়ার কথা সেখানে যাওয়ার পথে তাকে অন্য একটি মেয়ের সাথে অদলবদল করে দেওয়া হয়।

জ্যাকিকে লন্ডনে ফেরত পাঠানো হয় ফার্স্ট লর্ড টমাস গ্রেনভিল এবং নৌ-গোয়েন্দা বিভাগের মিস্টার পিলের সাথে দেখা করার জন্য, যেখানে ব্লিফিলও উপস্থিত ছিল। সেখানে পৌঁছানোমাত্রই জ্যাকি তিনজনকেই আক্রমণ করে বসে এবং ব্লিফিলকে শ্বাসরোধ করে হত্যা করার চেষ্টা করে। গ্রেনভিল এবং পিল পরিস্থিতি সামাল দেন এবং জ্যাকি প্রায় মৃত্যুর দ্বারপ্রান্তে পৌঁছে যাওয়া ব্লিফিলকে ছেড়ে দেয়। এরপর গ্রেনভিল বেরিয়ে যান; মিস্টার পিল জ্যাকিকে তার মিশন সম্পর্কে জানান এবং ধামাচাপা দেওয়ার বিষয়টি সম্পর্কে তাকে অবগত করেন।

ব্রিটিশ গোয়েন্দা সংস্থা চায় ফরাসিরা বিশ্বাস করুক যে জ্যাকি ফেবার মারা গেছে, যাতে তাকে গুপ্তচর হিসেবে চ্যানেলের ওপারে ফেরত পাঠানো যায়। তাদের পরিকল্পনা ছিল জ্যাকি ব্যালে নর্তকী হিসেবে প্রশিক্ষণ নেবে, এবং প্যারিসের একটি নাইটক্লাবে নাচবে যেখানে ফরাসি অফিসাররা ঘন ঘন আসেন এবং যারা প্রায়শই তরুণীদের যৌন সঙ্গ লাভের জন্য নিজেদের মধ্যে প্রতিযোগিতা করেন। তাকে বলা হয় যে যদি সে মিশনটি নিতে নারাজ হয় তাহলে ব্রিটিশ গোয়েন্দা সংস্থা তার প্রিয়জনদের "ক্ষতি" করতে পিছপা হবে না। জ্যাকি তার অনাথাশ্রম হারানোর কথা ভাবতে পারে না, এরপরও সে ডাক্তার সেবাস্তিয়ান, জেমি, জ্যারেড এবং ডেভির মুক্তির শর্ত আদায় করে নেয়।

পরবর্তী দুই সপ্তাহ জ্যাকি ব্যালে প্রশিক্ষণ, নতুন পোশাক এবং সরঞ্জাম কেনাকাটা, সেন্ট পলস ক্যাথেড্রাল ভ্রমণ এবং তার বাগদত্তার পরিবার ফ্লেচারদের সাথে দেখা করে কাটায়। জেমির বাবা এবং ভাই উভয়েই তাকে জেমির মায়ের তুলনায় (আন্ডার দ্য জলি রজারে যেমনটি দেখা যায়) অনেক বেশি আন্তরিকতার সাথে গ্রহণ করে এবং জেমির আহত হওয়ার খবরটি মন শক্ত করে সহ্য করে। ইংল্যান্ডে জ্যাকির শেষ রাতটি ছিল জেমির বাড়িতে ফিরে আসার প্রথম রাত; জ্যাকির মিশনে যাওয়ার আগে দুজনকে এক আবেগময় মুহূর্ত ভাগ করে নিতে দেখা যায়।

ব্রিটিশরা জ্যাকিকে ফ্রান্সে নিয়ে যায় এবং প্যারিসে তার বন্দোবস্ত করে দেয়। জ্যাকি একটি অ্যাপার্টমেন্টে ওঠে এবং জানতে পারে যে জার্দিনো তার "তত্ত্বাবধায়ক"। সে তার রাজপক্ষীয় তত্ত্বাবধায়ক জঁ-পল দ ভালদোঁর সাথে পরিচিত হয় এবং দ্রুতই তাদের মধ্যে বন্ধুত্ব গড়ে ওঠে। ভালদোঁ তাকে নত্র্-দাম দ পারি, দ লুভর (বিশেষ করে তার আত্মীয় শার্লত দ কর্দের চিত্রকর্ম, যিনি বিপ্লবী জঁ-পল মারাকে হত্যা করেছিলেন) ঘুরিয়ে দেখান।

জ্যাকি "ল পতি গামিন" দলে জাকলিন বুভিয়ে নামে যোগ দেয় এবং তার প্রথম শিকার ফিল্ড মার্শাল দ খ্রোট্, যাকে অন্যান্য মেয়েরা "দ্য গোট" নামে ডাকতো, তাকে প্রস্তাব দেয়। জ্যাকি পরের মঙ্গলবার সন্ধ্যায় তার সাথে দেখা করবে বলে জানায় এবং তারপর এমন ব্যবস্থা করে রাখে যাতে সে হাতেনাতে তার স্ত্রীর কাছে ধরা পড়ে। লোকটি ওই ঘটনার রাতে নেকড়ের মুখোশ পরে আসে, কারণ আগের দেখায় সে জ্যাকিকে "লিটল রেড রাইডিং হুড" (ফরাসি রূপকথা) বলে সম্বোধন করেছিল। জ্যাকি দ খ্রোট‍্কে পারেগোরিক মেশানো কনিয়াক পান করিয়ে নেপোলিয়নের সৈন্যদের গতিবিধি সম্পর্কিত তথ্য আদায় করে নেয়। ঠিক তখনই তার স্ত্রী পিস্তল হাতে উপস্থিত হয়। তাদের কথাকাটাকাটির সময় দ খ্রোট্ আহত হয়ে অচল হয়ে পড়েন এবং ব্যাপারটি পুলিশের দৃষ্টি আকর্ষণ করে।

জার্দিনো প্রস্তাব করেন এরপর জ্যাকি সেনাচর হয়ে নেপোলিয়নের সৈন্যদের অনুসরণ করুক। এতে অপমানিত বোধ করে জ্যাকি পুরুষ সেজে কাজ করার সিদ্ধান্ত নেয়। এবার সে নেপোলিয়নের বার্তাবাহকদের দলে যোগ দেয়, যার ফলে সামরিক নথিপত্র হাতের নাগালে তার জন্য সহজ হয়ে ওঠে। সে ওয়েস্ট পয়েন্টের ক্যাডেট ছদ্মপরিচয়ে জাক বুভিয়ে নাম ধারণ করে।

আগমনের পর জ্যাকিকে অনভিজ্ঞ ও অপ্রশিক্ষিত সৈন্যদের একটি ইউনিটকে প্রশিক্ষণ দেওয়ার দায়িত্ব দেওয়া হয়। সে মেজর লিভেকের সঙ্গে দ্বন্দ্বে জড়িয়ে পড়ে কিন্তু তার অধীনে থাকা অফিসার এবং সৈন্যদের মধ্যে বন্ধুও তৈরি করে। জ্যাকি এবং তার সৈন্যদের গ্রাম্য, অমার্জিত স্বভাবের লোক বলে "ক্লড হপারস" ডাকনাম দেওয়া হয়েছিল; তারা নেপোলিয়নের সাথে দেখা করে তাকে একটি বাজেয়াপ্ত প্রুশীয় পতাকা উপহার দেয়। অনতিকাল পরেই জ্যাকি জঁ-পল *এবং* র‍্যান্ডাল ট্রেভেলিনের সাথে পুনরায় মিলিত হয়। তারা জেনার যুদ্ধে অংশ নেয় এবং নেপোলিয়ন তাকে লিজিওঁ দনর প্রদান করে সেনাবাহিনী থেকে অব্যহতি দেন। যুদ্ধ শেষে জ্যাকি তার ঘোড়া মাতিল্‌দকে তার যুদ্ধ-সহকারী দনি দ্যফুরকে দিয়ে দেয়।

ইতোমধ্যে, জেমি তার মস্তিষ্কের আঘাত থেকে সম্পূর্ণরূপে সেরে উঠে এবং ফরাসি কারাগারে থাকার পর জ্যাকির কী হয়েছিল তা খুঁজে বের করার চেষ্টা করে। তারা জানতে পারে যে সে প্যারিসে কাজ করছে, তাই তারা *ন্যান্সি বি. অ্যালসপ* জাহাজে করে সেদিকে যাত্রা শুরু করে।

জ্যাকির যুদ্ধের দিন শেষ হয় এবং সে প্যারিসে ফিরে গিয়ে রিপোর্ট করে। সেখানে তার দেখা হয় জার্দিনোর সঙ্গে, যেখানে পরিস্থিতি দ্রুত উত্তেজনাকর হয়ে ওঠে। জার্দিনো জ্যাকিকে বলে যে নেপোলিয়নকে হত্যা না করার জন্য সে তার প্রতি গভীরভাবে হতাশ এবং তাকে বিশ্বাসঘাতক বলে দোষারোপ করে। সে জ্যাকিকে বন্দুকের ডগায় তার সাথে ডকে নিয়ে যায় যেখানে সে তাকে হত্যা করার পরিকল্পনা করেছিল। ডকে পৌঁছানোর পরই জঁ-পল হঠাৎ উপস্থিত হয়ে নেপোলিয়নের বিরুদ্ধে জার্দিনো আরও কী কী ষড়যন্ত্র করেছিল তা প্রকাশ করে। ঠিক যখন জার্দিনো জ্যাকিকে গুলি করতে যাচ্ছিল, তখনই জঁ-পল জ্যাকির ছুরি (যা সে জ্যাকিকে ডকে নিয়ে আসার আগেই নিয়ে নিয়েছিল) দিয়ে জার্দিনোকে বিদ্ধ করে—জ্যাকি রক্ষা পায়। এর আগে জার্দিনো জ্যাকিকে দেখিয়ে দিয়েছিল যে তার জাহাজ *ন্যান্সি বি. অ্যালসপ* ডকে প্রবেশ করছে। তাই সে জঁ-পলকে ডকে রেখে জাহাজের দিকে যেতে থাকে যেখানে জেমি, হিগিন্স এবং বাকি নাবিকরা তাকে তুলে নেওয়ার জন্য অপেক্ষা করছে, সে বলে, "আমি বাড়ি ফিরে এসেছি।"

## চরিত্র
* **জ্যাকি ফেবার**: উপন্যাসের প্রধান চরিত্র।
* **জেমস "জেমি" ফ্লেচার**: জ্যাকির প্রকৃত ভালোবাসা এবং বাগ্‌দত্ত। সে একটি জাহাজে করে প্রাচ্যের দিকে যাত্রা করছিল। এক যুদ্ধের পর সে মস্তিষ্কে আঘাত পায় এবং তাকে ফ্রান্সের একটি নিকটতম কারাগারে পাঠানো হয়। এটি ছিল ওই একই কারাগার যেখানে জ্যাকি তার "মৃত্যুদণ্ড কার্যকর হওয়ার আগে" অবস্থান করছিল। ব্রিটিশরা ফরাসিদের সামনে জ্যাকির ভুঁয়া মৃত্যুদণ্ডের চালটি চলার পর, জ্যাকি মি. পিলের সাথে কথা বলে জেমি এবং বাকিদের সেই কারাগার থেকে মুক্ত করার ব্যবস্থা করে; ফলে জেমি তার পরিবারের তত্ত্বাবধানে সেরে উঠতে পারে।
* **ক্যাপ্টেন হ্যানিবাল হাডসন এবং ডাক্তার স্টিফেন সেবাস্তিয়ান**: প্যাট্রিক ওব্রায়ানের ওব্রে ম্যাচুরিন ধারাবাহিকের "লাকি" জ্যাক ওব্রে এবং ডাক্তার ম্যাচুরিনের সঙ্গে প্রাসঙ্গিকতার ভিত্তিতে উল্লেখযোগ্য।
* **জঁ-পল দ ভালদোঁ**: একজন ফরাসি গুপ্তচর, যিনি নেপোলিয়ন বিরোধী এবং জার্দিনোর অধীনে কাজ করেন। তিনি নাইটক্লাব নর্তকী/পতিতা হিসেবে জ্যাকির মিশন এবং নেপোলিয়নের অধীনে ক্যাডেট হিসেবে তার দিনগুলির সময় জ্যাকিকে অনুসরণ করেন।
* **জার্দিনো**: উপন্যাসের প্রধান প্রতিপক্ষ; পাঠকের সাথে তার পরিচয় করানো হয়েছে এক অভদ্র আইনজীবী হিসেবে। জ্যাকিকে গিলোটিনে পাঠানোর জন্য তাকে নিযুক্ত করা হয়েছিল; তাকে ব্রিটিশ গোয়েন্দা সংস্থার অভিযানের সময় জ্যাকির প্রধান এজেন্ট হিসেবেও নিয়োগ করা হয়েছিল। জ্যাকিকে বিপদমুক্ত রাখা এবং কড়া নজরদারিতে রাখার কঠোর নির্দেশ থাকা সত্ত্বেও, নেপোলিয়নকে হত্যা না করার জন্য সে জ্যাকিকে হত্যা করার চেষ্টা করে।
* **মি. পিল**: ব্রিটিশ গোয়েন্দা বিভাগের প্রধান, তিনিই জ্যাকিকে এই মিশনের দায়িত্ব দেন।
* **লর্ড গ্রেনভিল**: ব্রিটিশ গোয়েন্দা সংস্থার আরেক নেতৃস্থানীয়, মি. পিলের চেয়েও বেশি সংযত এবং খুঁতখুঁতে।
* **ব্লিফিল**: জঘন্য এক লোক, যে উপন্যাসের একটি বড় অংশ জুড়ে অতীতকালের কাহিনি এবং জ্যাকির সাথে তার অতীত বিতণ্ডা ব্যবহার করে জ্যাকির আসল রূপ উন্মোচন করার চেষ্টা করে। শেষেরদিকে জ্যাকি তার ঘাড়ের শিরায় আঘাত করে তাকে প্রায় মেরেই ফেলেছিল।
* **মাদাম পেত্রোভা**: একজন নৃত্য প্রশিক্ষক যিনি প্যারিসের জন্য জ্যাকিকে প্রস্তুত করেন।
* **মাদাম গ্রি এবং নৃত্যদল**: এই নৃত্যদল নেপোলিয়ন এবং তার গ্র্যান্ড আর্মি সম্পর্কিত তথ্য সংগ্রহের জন্য নৃত্য পরিবেশন এবং তাদের দেহ বিক্রি করত।
* **দনি দ্যফুর এবং সেনাবাহিনী**: জ্যাকির সহযোগী এবং সহোযোদ্ধা।
* নেপোলিয়ন বোনাপার্ট: ফ্রান্সের সম্রাট।
* **হিগিন্স**: জ্যাকির প্রধান পরিচর এবং সহকারী, উপন্যাসের শেষে এসে অবশেষে সে জ্যাকির সাথে পুনরায় মিলিত হয়।
* **জেমস/জিম ট্যানার** : জ্যাকি এবং হিগিন্স উভয়েরই ফার্স্ট মেট।
* **ড্যানিয়েল প্রেসকট**: জাহাজের বালকভৃত্য, যাকে আগের উপন্যাসে কেভ-ইন-রক দস্যুদের সাথে জ্যাকির যুদ্ধের পর তুলে নেওয়া হয়েছিল।
* **জন টমাস এবং স্ম্যাশার ম্যাকগি**: ন্যান্সি বি. জাহাজের নাবিক।

## প্রতিক্রিয়া
*কিরকাস রিভিউ* উপন্যাসের "ঝড়ো গতির" কথা উল্লেখ করে লিখেছে যে, জ্যাকি "তার বুদ্ধিমত্তা এবং অতিরঞ্জিত বীরোচিত কর্মকাণ্ডের দ্বারা হয় শেষ মুহূর্তে রক্ষা পায়, নয়তো বিপদ থেকে পিছলে বেরিয়ে আসে"। *বুকলিস্টের* ক্যারোলিন ফেলানও জ্যাকির বুদ্ধিমত্তার কথা উল্লেখ করে লিখেছেন যে, "ভক্তরা তাদের নায়িকাকে বাধা অতিক্রম করতে এবং তার সাথে দেখা হওয়া প্রায় সকলের মন জয় করতে তার বুদ্ধি ব্যবহার করতে দেখার আনন্দের জন্য গল্পের কাকতালীয়তার অতিরিক্ত ব্যবহারকে আনন্দের সাথে ক্ষমা করবেন"।

উপন্যাসের "শক্তি", "ঐতিহাসিকতা" এবং "চতুর ইঙ্গিতের বৈচিত্র্যের" কথা বিবেচনা করে *কিরকাস* মেয়ারের বর্ণনাশৈলীকে প্যাট্রিক ওব্রায়ানের বর্ণনাশৈলীর সাথে তুলনা করেছে। অধিকন্তু, উপন্যাসের "মজার নামকরণ, ঐতিহাসিক ও সাংস্কৃতিক রসিকতা এবং রঙিন পরিবেশের" কথা তুলে ধরে তারা বলেছেন, এগুলো "দীর্ঘ এবং অক্লান্ত আখ্যান জুড়ে অবাধে ছড়িয়ে আছে"।

## খ্যাতি
*"মাই বনি লাইট হর্সম্যান"* একটি জুনিয়র লাইব্রেরি গিল্ড নির্বাচিত বই।

২০১০ সালে মার্কিন গ্রন্থাগার সমিতি তাদের পরিণত কিশোরদের চমকপ্রদ অডিওবুক তালিকায় উপন্যাসের অডিওবুক সংস্করণটি অন্তর্ভুক্ত করে।

## তথ্যসূত্র

## বহিঃসংযোগ

* প্রকাশকের সাইট
* লেখকের ওয়েবসাইট

বিষয়শ্রেণী:আমেরিকান পরিণত কিশোর সাহিত্য

বিষয়শ্রেণী:মার্কিন ঐতিহাসিক উপন্যাস